**Bestyrelsens beretning til årsmødet mandag den 21.3.2022**

Om aftenen efter årsmødet 2021 fik vi hurtigt konstitueret os. Ole blev næstformand, Anders blev kasserer og Andreas blev forperson.

Til årsmødet sidste år talte vi om, at vi ville holde pop-up cafeer rundt om i kommunen. Det blev ikke til noget, da vi ligesom mange andre blev ramt af coronaen, og da vi kunne holde dem, havde vi travlt med de sidste valgforberedelser.

Mange af vores bestyrelsesmøder gik med at lave en folder til Kommunalvalget, og det tog sin tid, da vi havde svært ved at begrænse os. Men vi fik lavet en folder, der handlede om ”Velfærd og ældre”, ”Børn og uddannelse”, ”Transport”, ”Natur og miljø” samt om de tre bundlinjer.

I valgkampen deltog Ole i de fleste vælgermøder på nær dem, hvor vi ikke blev inviteret. Nogle af de andre kandidater fra de andre partier syntes, at han gjorde det godt. Det syntes vi i al beskedenhed også, han gjorde. Det var tydeligt at se, at han havde prøvet at være opstillet før for et andet parti.

Efter valget har vi evalueret, hvorfor vi gik tilbage. Vi fik 158 stemmer til KV 2021 mod 396 stemmer ved valget i 2017. Vi har konkluderet, at vi også blev ramt af partiets generelle tilbagegang, og at vi kun stillede med en kandidat. De steder i landet, hvor Alternativet kun stillede med en kandidat, kom vi ikke ind.

Vi har efter valget i bestyrelsen diskuteret, om vi skulle lukke vores afdeling, da vi føler os lidt udbrændte over, at vi igen ikke kom ind. Vi tror dog stadig på, at partiet igen får fremgang, som også vil dryppe af på os, og vi har derfor alle tre valgt at stille op igen. Hvis vi først lukker vores lokalafdeling, bliver det endnu sværere at komme tilbage.